MACO ตั้งเป้าปี 59 ผลงานโต 15% คาดอัตราใช้สื่อโฆษณาเฉลี่ยอยู่ที่ 75%
MACO ตั้งเป้าปี 59 ผลงานโต 15% คาดอัตราใช้สื่อโฆษณาเฉลี่ยอยู่ที่ 75%
25 ก.พ. 2559

นายนพดล ตัณศลารักษ์ ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยถึง ทิศทางดำเนินงานในปี 59 บริษัทมีแผนขยายเครือข่ายสื่อโฆษณาและพื้นที่โฆษณาเพิ่มขึ้น 20,000 ตารางเมตร แบ่งเป็นสื่อประเภทป้ายโฆษณาขนาดใหญ่และขนาดเล็กทั้งในเขตกรุงเทพฯ และต่างจังหวัด ประมาณ 18,000 ตารางเมตรและสื่อโฆษณา Street Furniture ในกรุงเทพฯ อีกประมาณ 2,000 ตารางเมตร เพื่อรองรับการเติบโตของอุตสาหกรรมโฆษณาโดยรวมที่คาดว่าจะเติบโตเพิ่มขึ้น หลังจากภาครัฐมีนโยบายลงทุนโครงสร้างพื้นฐานขนาดใหญ่เพื่อกระตุ้นเศรษฐกิจภายในประเทศ
ทั้งนี้ จากปัจจัยบวกดังกล่าว จะส่งผลดีต่อความเชื่อมั่นของผู้บริโภคที่จะกล้าจับจ่ายใช้สอยซื้อสินค้า และเป็นผลให้ผู้ประกอบการในภาคอุตสาหกรรมต่างๆ ใช้งบซื้อสื่อโฆษณาเพื่อกระตุ้นการขายสินค้าหรือใช้เป็นช่องทางเพื่อสื่อสารไปยังกลุ่มลูกค้าเป้าหมายเพิ่มขึ้น ซึ่งจะส่งผลดีต่ออัตราการใช้พื้นที่สื่อโฆษณาโดยเฉลี่ยในปีนี้ ที่คาดว่าจะอยู่ที่ระดับ 75% และผลักดันผลการดำเนินงานในปี 59 ให้เติบโต 15% ได้ตามเป้าที่วางไว้
 